|  |
| --- |
| **NOTA INFORMATIVĂ**  **la proiectul hotărârii Guvernului cu privire la aprobarea Regulamentului resursei informaționale formate de Sistemul informațional departamental „Evidența semnalărilor și evenimentelor de ordine publică”** |
| **1.** **Denumirea autorului și, după caz, a participanților la elaborarea proiectului** |
| Proiectul hotărârii Guvernului cu privire la aprobarea Regulamentului resursei informaționale formate de Sistemul informațional departamental „Evidența semnalărilor și evenimentelor de ordine publică”, a fost elaborat de către Ministerul Afacerilor Interne (*în continuare – MAI*). |
| **2.** **Condițiile ce au impus elaborarea proiectului de act normativ și finalitățile urmărite** |
| Necesitatea elaborării proiectului hotărârii Guvernului cu privire la aprobarea Regulamentului resursei informaționale formate de Sistemul informațional departamental „Evidența semnalărilor și evenimentelor de ordine publică” al Ministerului Afacerilor de Interne *(în continuare – Regulamentul SID Semnalări)* rezultă din Planul de acțiuni al Guvernului pentru anul 2023 *(compartimentul 6 Afaceri interne, acțiunea 6.19 aprobarea Regulamentului Sistemului informațional departamental „Evidența semnalărilor și evenimentelor”).*  În conformitate cu *obiectivul specific 5.3 din* *Programul de consolidare a încrederii și siguranței societății prin formare, integritate și digitalizare a sistemului afacerilor interne pentru anii 2022-2025*, aprobat prin Hotărârea Guvernului nr. 947/2022, care are ca scop evaluarea, reingineria (după caz) și digitalizarea proceselor informaționale de lucru și a serviciilor în domeniul afacerilor interne acordate cetățenilor și *acțiunii 5.3.14 Dezvoltarea și operaționalizarea SIA „Semnalări”*, se consideră necesar aprobarea *Regulamentului SID Semnalări*.  Este de menționat că, planificarea elaborării proiectului menționat supra, derivă, inclusiv, din prevederile pct. 5 subpct. 1) a Hotărârii Guvernului nr. 34/2023 cu privire la aprobarea Conceptului Sistemului informațional departamental ,,Evidența semnalărilor și evenimentelor de ordine publică”.  Intervenția normativă constă în aprobarea Regulamentului SID Semnalări, care are drept scop automatizarea proceselor operaționale realizate de autoritățile administrative și instituțiile din subordinea Ministerului, în vederea apărării drepturilor și libertăților fundamentale ale persoanei, prin activități de menținere, asigurare și restabilire a ordinii și securității publice, de prevenire, investigare și de descoperire a infracțiunilor și a contravențiilor. Totodată, proiectul va reglementa cerințele față de protecția datelor la colectarea, acumularea, actualizarea, păstrarea, prelucrarea și transmiterea informațiilor informațiilor cu referire la gestiunea unui eveniment din sfera de competență a Ministerului Afacerilor Interne.  Proiectul realizat este orientat la implementarea și funcționarea unei resurse informaționale destinată să asigure suportul informațional al activității organelor de drept din subordinea Ministerului Afacerilor Interne, iar obiectivele de bază ale acesteia sunt:  1. înregistrarea într-un registru unic, în format electronic, a tuturor semnalărilor primite de subdiviziunile din cadrul MAI, indiferent de tipul semnalării (urgente sau non-urgente) și de sursa informației;  2. înregistrarea informațiilor importante cu privire la situațiile de interes pentru MAI (evenimente) în vederea gestionării lor ulterioare;  3. gestionarea evenimentelor și înregistrarea măsurilor preliminare planificate și derulate;  4. furnizarea informațiilor în format structurat unitar pentru toate categoriile de fapte (cu caracter penal, contravențional sau abateri disciplinare).  Totodată, implementarea sistemului informațional respectiv, contribuie la realizarea unor obiective specifice instituționale, cum ar fi:  1. crearea suportului informatic unitar pentru gestionarea într-o formă consolidată a necesarului de date și informații pentru fundamentarea deciziei pe timpul desfășurării activităților de planificare, coordonare și conducere a acțiunilor specifice la nivelul tuturor structurilor de ordine publică din subordinea Ministerului Afacerilor Interne;  2. implementarea unui sistem modern de management al datelor și al ciclului lor de viață, cu posibilitatea înregistrării și afișării on-line în dinamica evoluției situației operative, inclusiv a detaliilor descriptive ale evenimentelor, precum și, după caz, a informațiilor de reprezentare geospațială a acestora.  3. proiectarea și implementarea unor metode avansate de analiză strategică, operațională și tactică a evenimentelor desfășurate în spațiul public cu incidență asupra ordinii publice și a fenomenului infracțional, pe baza intercorelării între incidentele înregistrate în baza de date națională, inclusiv prin folosirea unor instrumente inovatoare de analiză utilizând criterii geospațiale.  4. realizarea schimbului de informații în timp real pe timpul derulării evenimentelor, transmiterea operativă a dispozițiilor pentru adaptarea dispozitivelor în funcție de evoluția situației operative și înregistrarea cronologică a acestora.  5. asigurarea interoperabilității la nivel organizațional și a integrării la nivel tehnic între structurile de ordine publică, precum și cu alte structuri cu competențe în domeniu care au implementate / sau care au în curs de implementare sisteme similare, în vederea schimbului informațional privind evenimentele de ordine publică, pentru relaționarea datelor disponibile în vederea elaborării unor analize statistice și a unor analize previzionale cu privire la evoluția situației operative pe genuri de fapte și făptuitori și în funcție de distribuția geospațială a acestora.  Finalitatea urmărită, prin aprobarea proiectului în cauză, este asigurarea organizării și funcționării unei resurse informaționale specializate, destinată să asigure suportul informațional al activității autorităților administrative și instituțiilor din subordinea Ministerului Afacerilor Interne, precum și formarea unui echivalent digital al dosarului pe suport de hârtie despre sesizarea cu privire la comiterea unei infracțiuni sau contravenții, actele procesuale întocmite în contextul examinării până la formularea propunerii de a nu porni urmărirea penală ori adoptarea ordonanței de intentare a cauzei penale sau pornirea procesului contravențional cu referire la gestiunea unui eveniment din sfera de competență a Ministerului Afacerilor Interne. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect nu are ca scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Pornind de la dispozițiile Legii nr. 467/2003 cu privire la informatizare și la resursele informaționale de stat, proiectul prevede aprobarea Regulamentului SID Semnalări, care instituie modul de organizare și funcționare a resursei informaționale, precum și modul de asigurare informațională a activității subdiviziunilor Ministerului Afacerilor Interne.  Proiectul prevede instituirea unor instrumente noi, prin care autoritățile administrative și instituțiile din subordinea Ministerului Afacerilor Interne, care în limitele competențelor, realizează activități de menținere, asigurare și restabilire a ordinii și securității publice, prevenire și combatere a criminalității, urmează să utilizeze SID Semnalări pentru colectarea, acumularea, actualizarea, păstrarea, prelucrarea și transmiterea informațiilor cu referire la gestiunea unui eveniment din sfera de competență a Ministerului Afacerilor Interne.  Prin urmare, proiectul Regulamentului SID Semnalări conține descrierea următoarelor aspecte:   * *Scopul și categoriile de date prelucrate;* * *Subiecții raporturilor juridice în domeniul creării, administrării, mentenanței, dezvoltării și utilizării SID Semnalări și atribuțiile acestora;* * *Regimul juridic de utilizare a datelor SID Semnalări;* * *Interoperabilitatea cu alte sisteme informaționale;* * *Asigurarea protecției și securității informației SID Semnalări;* * *Asigurarea controlului intern și extern al SID Semnalări;*   Reieșind din cele enunțate, aprobarea actului normativ va oferi posibilitatea de a asigura o abordare de integrare a tuturor datelor într-o bază de date logic unică și a tuturor fluxurilor operaționale într-un sistem informațional unificat logic, toate acestea fiind realizate la nivel instituțional/departamental. |
| **5.** **Fundamentarea economico-financiară** |
| Implementarea acestui proiect, la moment nu necesită alocarea unor resurse financiare suplimentare de la bugetul de stat.  Sistemul informațional este creat, dezvoltat și implementat în baza contractului nr. 155/AP dintre Ministerul Afacerilor Interne și compania ,,Bass systems” SRL, încheiat la data de 08 decembrie 2016 în contextual realizării proiectului ,,Automatizarea Business Proceselor Cheie MAI și soluții IT&C (Etapa II)”.  Astfel, pentru crearea sistemului conform informației prezentate în cadrul elaborării Cadrului bugetar pe termen mediu, în anul 2015 au fost valorificate mijloace financiare pentru elaborarea caietului de sarcini - 272,0 mii lei, iar în anii 2016 – 2017 au fost valorificate mijloace financiare pentru achiziționarea Sistem WFMS pentru implementarea business proceselor MAI - 14 348,0 mii lei. În total fiind executate 14 620,0 mii lei.  Concomitent, pentru anul 2024 resurse financiare suplimentare vor constitui 1 000,0 mii lei, care urmează a fi utilizate în vederea achiziționării serviciilor de dezvoltare sistemului informațional departamental și mentenanța acestuia, în conformitate cu acțiunea 5.3.14 Dezvoltarea și operaționalizarea SIA „Semnalări” din Programul de consolidare a încrederii și siguranței societății prin formare, integritate și digitalizare a sistemului afacerilor interne pentru anii 2022-2025, aprobat prin Hotărârea Guvernului nr. 947/2022.  Prin urmare, Ministerul Afacerilor Interne în contextul elaborării propunerilor de buget pentru anul 2024 a solicitat alocarea mijloacelor financiare suplimentare în acest scop.  Concomitent, se menționează că, unul din obiectivele statuate în programul de activitate al Guvernului ,,Moldova prosperă, sigură, europeană” este ,,... promovarea digitalizării proceselor administrative din cadrul instituțiilor publice și a serviciilor publice”.  Astfel, se consideră imperativ necesar identificarea și alocarea mijloacelor financiare suplimentare în acest sens din bugetul de stat.  Aprobarea cadrului de reglementare respectiv este precondiția de operaționalizare a sistemului informațional în cauză și punere a acestuia în aplicare. |
| **6.** **Modul de încorporare a actului în cadrul normativ în vigoare** |
| Proiectul elaborat se încadrează în cadrul normativ și aprobarea acestuia nu va constitui temei pentru modificarea altor acte normative. |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional şi Regulamentului cu privire la procedurile de consultare publică cu societatea civilă în procesul decizional, aprobat prin Hotărârea Guvernului nr. 967/2016, proiectul urmează a fi plasat pe pagina web oficială a Ministerului Afacerilor Interne (https: //www.mai.gov.md), la compartimentul „Transparența”, rubrica „Consultări publice”, precum și pe platforma guvernamentală https: //particip.gov.md.  La 08 august 2023, anunțul privind elaborarea proiectului hotărârii Guvernului cu privire la aprobarea Regulamentului Sistemului informațional departamental „Evidența semnalărilor și evenimentelor de ordine publică” fost plasat pe pagina web oficială a Ministerului Afacerilor Interne (https: //www.mai.gov.md), la compartimentul „Transparența”, rubrica „*Consultări publice/Inițierea elaborării actelor normative*” și pe platforma guvernamentală www. particip.gov.md, fiind expusă argumentarea necesităţii de a adopta acest act normativ și termenul-limită, locul şi modalitatea în care părţile interesate pot prezenta sau expedia recomandări.  În conformitate cu prevederile Legii nr.100/2017 cu privire la actele normative, proiectul actului normativ urmează a fi supus consultărilor publice și avizat/expertizat către Cancelaria de Stat, Ministerul Finanțelor, Procuratura Generală, Ministerul Justiției, Centrul Național Anticorupție (inclusiv Agenția Guvernare Electronica, Centrul Național pentru Protecția Datelor cu Caracter Personal și Serviciul Tehnologia Informației și Securitate Cibernetică). |
| **8.** **Constatările expertizei anticorupție** |
| Proiectul se va transmite pentru efectuarea expertizei anticorupție, conform art.35 din Legea nr.100/2017 cu privire la actele normative. |
| **9.** **Constatările expertizei juridice** |
| Proiectul se va transmite pentru efectuarea expertizei juridice, conform art. 37 din Legea nr.100/2017 cu privire la actele normative. |
| **10. Constatările altor expertize** |
| Proiectul nu conține prevederi de reglementare a activității de întreprinzător în sensul Legii nr.235/2006 cu privire la principiile de bază de reglementare a activității de întreprinzător.  Respectiv, nu este necesară examinarea acestuia de către Grupul de lucru pentru reglementarea activității de întreprinzător.  De asemenea, proiectul nu cade sub incidența altor expertize necesare de a fi efectuate în condițiile Legii nr.100/2017 cu privire la actele normative. |

**Secretar general adjunct**

**al ministerului Vladislav COJUHARI**